K. Tóthová, poslankyňa: (2002-05-14):
I. Presperín, podpredseda NR SR: Ďakujem. Pán poslanec Maxon má slovo. M. Maxon, poslanec: No, ako by to bolo, keby pri spotrebnej dani z tabaku a tabakových výrobkov neprehovoril aj fajčiar. Ale v tomto čase som 8 dní nefajčiar, takže neviem, či to aj po tomto zákone vydrží. Ale trošku vážnejšie. Nepochybne tento zákon má tie aproximačné potreby práva Európskej únie, ale naozaj by sme mali byť veľmi citliví z hľadiska kvantifikácie, pretože tu dochádza k zásadnému posunu v neprospech sociálne najslabších skupín. To je jedna poznámka. A druhá. Vzhľadom na to, že zákon pôjde s najväčšou pravdepodobnosťou do druhého čítania, je, pán minister, skôr prosba na vás. Ešte ani raz tie kvantifikácie, ktoré robilo ministerstvo financií, môžete si zobrať tie časové rady, či v rokoch 1994, či v rokoch 1994 až 1998, alebo v rokoch 1998 až 2002, sa ani nepribližovali potom skutočnej realite. Takže ak sú nejaké kvantifikácie, tak by bolo dobré, keby sme sa už konečne trafili, lebo nakoniec to ostatné zvýšenie absolútnej sadzby spotrebnej dane prinieslo zníženie príjmu do štátneho rozpočtu. To je zrejmé z toho posledného vývoja. Zrejme asi veľmi málo sa nám podarilo spraviť s čiernym trhom s cigaretami. A to si musíme naozaj veľmi dôsledne uvedomiť. Ak by sme pristúpili na túto kvantifikáciu, tak tým, ktorí čierne cigarety na slovenský trh dodávajú, tak ten ziskový diferenciál otvárame. I. Presperín, podpredseda NR SR: Ďakujem pekne. Ďalej v rozprave vystúpi pán poslanec Bajan. Nie. Takže vystúpili všetci poslanci, ktorí sa hlásili do rozpravy. Pán poslanec Benkovský, chcete reagovať? Nie. Vyhlasujem všeobecnú rozpravu o tomto bode programu za skončenú. Pán minister sa chce vyjadriť, nech sa páči. F. Hajnovič, minister financií SR: Ďakujem. Len stručne. Najprv by som odpovedal pani poslankyni Tóthovej. Pri tej spotrebnej dani z piva my odhadujeme tzv. priamy dosah tej úpravy na 60 až 70 mil. korún pre rozpočet. A ak sa pýtate na cenu piva, tak pri desiatke by to malo byť o 50 halierov viacej na fľašu. To, samozrejme, neznamená, že keď to my odhadujeme na tých 50 halierov, že to skutočne tých 50 halierov musí byť. Pretože jednak po prvé sú rozdiely medzi cenami piva v maloobchode a jednak výrobca môže časť týchto dosahov utlmiť svojimi opatreniami. Čiže to je jednoducho tzv. priamy dosah, teda to čisté zvýšenie, ktoré vyplýva z tej spotrebnej dane. Nemusí sa prejaviť v konečnej cene. Naopak, zníženie sa očakáva pri tých viacstupňových pivách. Čo sa týka presnosti tých odhadov. Musím povedať to isté, čo som vlastne povedal teraz. Je dosť ťažké odhadovať správanie sa výrobcov v tomto prípade. A keď by som mal konkrétne hovoriť o tej poslednej úprave, tiež čo sa týka tabaku, tak tam bola trošku iná konštrukcia dane, ktorá umožňovala výrobcovi hýbať s cenou a tým aj meniť výnos spotrebnej dane. Táto konštrukcia dane je v tomto zmysle trošku iná. Výrobca nebude môcť až tak pohybom ceny ovplyvniť ten daňový výnos. Zas na druhej strane to zasa neznamená, že ten daňový dosah sa musí v plnej miere premietnuť v cene. Opäť to je vec obchodnej politiky výrobcu. Čiže je to niekedy dosť ťažké predpovedať. To, čo mi odhadujeme, je skutočne ten tzv. priamy dosah tej úpravy na možný výnos spotrebnej dane. Toľko. I. Presperín, podpredseda NR SR: Ďakujem, pán minister. F. Hajnovič, minister financií SR: Pri liehu a víne, tam nepredpokladáme nejaké podstatné daňové dosahy ani výnosy. To je v podstate iná metodika. I. Presperín, podpredseda NR SR: Ďakujem. Pán spravodajca, chcete sa vyjadriť? Nie. Prerušujem rokovanie o tomto vládnom návrhu zákona. Ďakujem. Budeme pokračovať prvým čítaním o vládnom návrhu zákona, ktorým sa mení a dopĺňa zákon Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov . Vládny návrh zákona ste dostali ako tlač 1517. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1736. Vládny návrh zákona uvedie minister financií Slovenskej republiky František Hajnovič. Prosím pána ministra, aby sa ujal slova. F. Hajnovič, minister financií SR: Ďakujem. Vážený pán predsedajúci, vážená Národná rada, dovoľte mi, aby som v prvom čítaní uviedol vládny návrh zákona, ktorým sa mení a dopĺňa zákon Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov. Hlavným zámerom predloženia návrhu novely je úprava finančných vzťahov štátneho rozpočtu Slovenskej republiky a rozpočtu Európskych spoločenstiev po vstupe Slovenskej republiky za člena Európskej únie. Návrh zákona upravuje finančné toky z rozpočtu Slovenskej republiky do rozpočtu Európskych spoločenstiev formou odvodových povinností, tzv. vlastné zdroje Európskeho spoločenstva. Slovensko po vstupe, rovnako ako každá iná krajina, bude vykonávať odvody do rozpočtu Európskych spoločenstiev: odvod zo zdroja založeného na dani z pridanej hodnoty, odvod zo zdroja založeného na hrubom domácom produkte a odvody z tzv. tradičných vlastných zdrojov, ktorými sú clá, poľnohospodárske poplatky a odvod z produkcie cukru. Technika výpočtov jednotlivých druhov odvodov, spôsob zabezpečenia výberu a prevodu na účet v mene Európskej komisie, ich administratívne a technické zabezpečenie je predmetom rokovaní v negociačnej kapitole XXIX Finančné a rozpočtové ustanovenia. Na druhej strane z rozpočtu Európskych spoločenstiev sa poskytujú prostriedky Slovenskej republike. V súčasnosti v rámci prestupových fondov, po vstupe do Európskych spoločenstiev v rámci štrukturálnych fondov, kohézneho fondu a podpory poľnohospodárstva. Návrh zákona precizuje ustanovenia vo vzťahu k prijímaným zdrojom v rámci predvstupovej pomoci a dopracúva ustanovenia o spolufinancovanie z rozpočtu Slovenskej republiky. V predloženom návrhu sa zároveň dopĺňajú ustanovenia vo vzťahu k poskytovaným prostriedkom z rozpočtu Európskych spoločenstiev po vstupe za člena takým spôsobom, že ich rozpočtovanie a poskytovanie bude zabezpečené prostredníctvo štátneho rozpočtu. Všetky navrhované úpravy vo väzbe na členstvo Slovenskej republiky v Európskej únii sa prvýkrát použijú pri príprave rozpočtu na rozpočtový rok, v ktorom Slovenská republika pristúpi do Európskej únie. Okrem týchto významných úprav sa návrh zákona týka aj iných okruhov, ktorými sú najmä viacročné rozpočtovanie, zabezpečenie konsolidácie rozpočtov subjektov tvoriacich verejný rozpočet, úprav v programovom rozpočtovaní, ako aj precizovanie niektorých ustanovení vo vzťahu k rozpočtom územnej samosprávy. Predložený návrh reaguje na zákon o štátnej pokladnici a návrh zákona o štátnom dlhu a štátnych zárukách, ktoré sú predmetom rokovania tejto schôdze Národnej rady Slovenskej republiky. Vážená Národná rada, dovoľte mi, aby som vás požiadal o podporu pre prerokúvaný návrh zákona a jeho posunutie do druhého čítania. Ďakujem za pozornosť. I. Presperín, podpredseda NR SR: Ďakujem, pán minister. Prosím pána spravodajcu Pála Farkasa.